Petrol dalk goedkoper in JanuarieFoto: Brett_Hondow/Pixabay.com Januarie sal na verwagting effense verligting aan motoriste bied, met ŉ waarskynlike daling in die prys van petrol en paraffien. Só sê die Outomobiel Assosiasie (AA) Dinsdag in ŉ verklaring. Dié voorspelling baseer die AA op ongeouditeerde data oor brandstofpryse. “Dit lyk op dié stadium of die petrolprys in Januarie met 17c per liter kan daal en paraffien 4c per liter goedkoper sal wees. Diesel kan egter in Januarie met 1c per liter styg,” lui die verklaring. Volgens die AA is dié verandering te wyte aan die rand se bevredigende prestasie teenoor die Amerikaanse dollar. “Die rand het gedurende die eerste deel van Desember bestendig gebly teen die dollar en selfs effens verstrek, daarom dat die prys van petrol effens kan daal,” sê die AA. Volgens die AA het brandstofpryse boonop die afgelope tyd nie noemenswaardig verander nie, wat verhoed het dat motoriste blootgestel word aan ŉ aansienlike styging in pryse wat Suid-Afrikaners aan die begin van die jaar beleef het. “Hoewel die olieprys effens gestyg het die afgelope paar dae, is dit moeilik om te voorspel of dié neiging sal voortduur,” sê die AA. “As daar nie enige onvoorsiene verrassings is nie, verwag ons dat 2020 sal afskop sonder enige noemenswaardige veranderings in die brandstofprys.”